અમદાવાદ: અમદાવાદ મ્યુનિસિપલ કોર્પોરેશનના સત્તાવાળાઓના અણઘડ આયોજનથી શહેરીજનોને નિયમિત સવારે બે કલાક પાણીનો પુરવઠો મળતો નથી. આખા ઉનાળામાં ઠેરઠેર પાણીનો કકળાટ સર્જાઈને રોષે ભરાયેલી ગૃહિણીઓએ વિવિધ ઝોનલ ઓફિસ કે વોર્ડ ઓફિસમાં માટલાં ફોડીને તંત્ર પર પસ્તાળ પાડી છે. રાસ્કા આધારિત વિસ્તારો તો શેઢી કેનાલનું રિપેરિંગ ટલ્લે ચઢવાથી ભારે મુસીબતમાં મુકાયા છે, પરંતુ નવા પશ્ચિમ ઝોન કે જ્યાં સ્ટેગરિંગથી પાણી પૂરું પડાય છે તેવા ઝોનના જોધપુર જેવા પોશ વોર્ડમાં લાંબા સમયથી પાણીનો કકળાટ છે. સ્થાનિક ધારાસભ્ય પણ લોકોની ફરિયાદની મે મહિના અગાઉ ઉગ્ર રજૂઆત તંત્ર સમક્ષ કરી ચૂક્યા છે તેમ છતાં આઘાતજનક બાબત એ છે કે ધારાસભ્ય રજૂઆતને પણ કાને ધરી નથી.